Tappajahai (elokuva)

**Tappajahai** (engl. *Jaws*) on yhdysvaltalainen vuonna 1975 ensi-iltansa saanut Steven Spielbergin ohjaama kauhu- ja jännityselokuva, joka perustuu Peter Benchleyn kirjoittamaan samannimiseen bestseller-romaaniin.

Elokuvaa on luonnehdittu ensimmäiseksi blockbuster-elokuvaksi. Se oli ensimmäisiä elokuvia, joka sai laajan levityksen ensi-illastaan lähtien ja muutti ilmestyessään käsityksen, jonka mukaan kesä oli huono elokuvien ensi-ilta-aika. Tämän takia sitä on myös kutsuttu kesähitti-elokuvien isäksi. Lisäksi *Tappajahaista* tuli ensimmäinen elokuva, joka tuotti yli sata miljoonaa dollaria.

Tarinassa pienen kesälomakaupunki Amityn seriffi yrittää suojella rantalomailijoita suurikokoisen valkohain hyökkäyksiltä sulkemalla rannat, joutuen asiassa kuitenkin kaupunginvaltuuston jyräämäksi.

## Juoni

Elokuva sijoittuu kuvitteelliselle Amity Islandille, ja se alkaa, kun hai hyökkää nuoren naisen kimppuun tämän ollessa kuutamouinnilla. Kuolinsyyn selvittyä Amity Islandin uusi poliisipäällikkö Martin Brody määrää rannat suljettaviksi. Pormestari Vaughn yrittää puolestaan saada ihmiset uskomaan, että kuolinsyy oli veneonnettomuus, jotta kesän matkailu ei kärsisi. Lisäksi pormestari Vaughn onnistuu suostuttelemaan Brodyn pitämään rannat auki. Seuraavan uimarin kuoleman jälkeen rannat suljetaan, ja kaupunki asettaa palkinnon hain pyydystämisestä.

Paikalliset kalastajat onnistuvat pyydystämään hain, mutta merentutkija Matt Hooper toteaa, ettei kyseessä ole sama yksilö. Hooper ilmoittaa pormestarille, että hyökkäysten takana on huomattavasti suurempi valkohai. Huolimatta tästä pormestari käskee rannat avattaviksi. Seuraavan hyökkäyksen jälkeen pormestari suostuu rantojen sulkemiseen ja palkkaa Quintin pyydystämään eläintä. Quint lähtee pyydystämään haita yhdessä Brodyn ja Hooperin kanssa.

## Näyttelijät

## Tuotanto

*Tappajahain* ohjasi Steven Spielberg, joka oli 29-vuotias elokuvan julkaisun aikaan. Elokuva oli Speilbergin toinen pitkä elokuva *[[Kovat ratsastajat]]* (1974) jälkeen. *Tappajahai* perustuu Peter Benchleyn kirjoittamaan ja bestselleriksi myyneeseen *[[Tappajahai (romaani)|Tappajahai]]*-romaaniin. Benchley käsikirjoitti elokuvan yhdessä Carl Gottliebin kanssa. Romaani sai vaikutteita Jersey Shoren haihyökkäyksistä 1916, joissa kuoli neljä ihmistä kahden viikon sisällä saman hain hyökkäysten seurauksena.

Kuvauspaikka valittiin huolellisesti, ja tuotantosuunnittelija Joe Alves ja muu tiimi etsivät sopivaa rannikkokylää Atlantin rannikolta aina Jamaikalle asti. Tuottaja Richard D. Zanuck totesi, että siellä vesi oli kristallinkirkasta ja sopi hyvin merikohtausten kuvaamiseen. Lopulta kuvauspaikaksi valittiin Martha’s Vineyardin saari, joka sijaitsee Yhdysvalloissa Massachusettsin osavaltion edustalla.

Elokuvan suunniteltu kuvausaika oli 55 päivää, mutta se venyi tuotanto-ongelmien vuoksi 159 päivään. Myös budjetti yli kaksinkertaistui alkuperäisestä 3,5 miljoonasta dollarista. Mekaaninen hai, joka nimettiin Steven Spielbergin asianajajan mukaan Bruceksi, hajosi usein. Koska se ei ollut valmis kuvausten alkaessa, se nähdään kokonaisuudessaan vasta elokuvan lopussa. Elokuvassa kuvattiin myös oikeaa haita haihäkkikohtausta varten. Kohtauksessa käytettiin pienikokoista stunttinäyttelijää, koska hai oli pienempi kuin Steven Spielberg oli toivonut. Koska mekaanisen hain kanssa ilmeni jatkuvasti ongelmia, Steven Spielberg hyödynsi muita keinoja hahmon läsnäolon ilmaisemiseen, muun muassa käyttäen pahaenteistä musiikkia. Hän käytti John Williamsin säveltämää yksinkertaista ääniraitaa, jota rytmitti kahden vuorottelevan nuotin toisto. Siitä tuli yksi elokuvahistorian tunnetuimmista musiikkikappaleista.

Elokuvassa haita ei nähdä kunnolla ennen toisen tunnin alkua. Tämän on katsottu toimivan elokuvan eduksi, sillä katsoja joutuu kuvittelemaan pedon mielessään, mikä lisää jännitystä. Kuvausten aikana Quintin vene Orca upposi. Toinen alus pelasti kuvausryhmän ja kuvausvälineet. Päivän filmi kastui, mutta se saatiin pelastettua sen jälkeen, kun se toimitettiin laboratoriolle New Yorkiin teknikoiden käsiteltäväksi.

## Julkaisu
*Tappajahaita* mainostettiin televisiossa 30 sekunnin pituisilla trailereilla ennen ensi-iltaa, vaikka ennen elokuvaa monet Hollywood-studiot pitivät televisiomainontaa liian kalliina. Elokuva julkaistiin 20. kesäkuuta 1975 yli 400 elokuvateatterissa Yhdysvalloissa. Kesää pidettiin huonona ajankohtana, koska teattereissa kävi tällöin vähän ihmisiä. Erittäin nopeasti kasvanut suosio muutti kuitenkin tämän käsityksen.

Elokuvaa pidetään ensimmäisenä blockbuster-elokuvana. *Tappajahaista* tuli ensimmäinen elokuva, joka tuotti 100 miljoonaa dollaria.

## Vastaanotto ja perintö

*Tappajahaita* pidetään usein elokuvana, joka muutti elokuvateollisuuden pysyvästi. Se sai kriitikoilta vaihtelevia arvioita. Roger Ebert *[[Chicago Sun-Times]]* -lehdestä ylisti elokuvan hahmojen rakentamista ja näyttelijäsuorituksia sekä totesi, ettei elokuva esitä tarpeettoman paljon väkivaltaa. Päähenkilö Brodyn Quintille sanoma repliikki ”Tarvitset isomman veneen” (”You’re gonna need a bigger boat”) on yksi elokuvahistorian tunnetuimmista vuorosanoista.

*Tappajahai* voitti vuoden 1976 Oscar-gaalassa parhaan leikkauksen, parhaan alkuperäismusiikin ja parhaan äänen palkinnot. Se oli ehdolla myös parhaaksi elokuvaksi, mutta hävisi *[[Yksi lensi yli käenpesän (elokuva)|Yksi lensi yli käenpesälle]]*. Elokuva lisättiin vuonna 2001 Yhdysvaltain kongressin kirjaston perustamaan National Film Registryyn, johon valitaan kulttuurisesti, historiallisesti ja esteettisesti merkittäviä elokuvia.

Elokuvalle kuvattiin kolme jatko-osaa: *[[Tappajahai 2]]* (1978), *[[Tappajahai 3]]* (1983) ja *[[Tappajahain kosto]]* (1987). Spielberg ei osallistunut jatko-osien tuotantoon, eikä mikään niistä saanut yhtä hyvää vastaanottoa kuin alkuperäinen *Tappajahai*. Lisäksi se toimi inspiraationa useille muille merihirviöistä kertoville elokuville, kuten *[[Orca – tappajavalas]]* (1977), *[[Piraija (elokuva)|Piraija]]* (1978) ja *[[Alligaattori (elokuva)|Alligaattori]]* (1980). Elokuvan *[[Nemoa etsimässä]]* (2003) hai nimettiin *Tappajahain* mukaan Bruceksi.

Elokuvan ohjaaja Steven Spielberg on myöhemmin kertonut katuvansa elokuvan tekemistä, sillä sen on arveltu lisänneen valkohaiden pyydystämistä ja siten heikentäneen niiden populaatiota. Elokuvan on katsottu lisänneen haihin kohdistuvaa pelkoa ja kielteisiä asenteita niitä kohtaan. Yhdysvaltain rannikkokaupunkien uimareiden määrä laski selvästi kesällä 1975.

## Katso myös

* USS Indianapolis (CA-35), elokuvassa mainittu laiva

## Lähteet

## Aiheesta muualla
*